VSC Sklep I Cp 17/2025
Sodna praksa višjih sodišč, 2025-01-23

Tatjana Kamenšek Krajnc (preds.), Katarina Lenarčič (poroč.), Petra Robič Verbovšek

ugovor zoper prepis zvočnega posnetka - zavrženje pritožbe kot nedovoljene

Sklep sodišča prve stopnje o takšnem strankinem ugovoru spada med sklepe, ki se nanašajo na vodstvo obravnave (298. člen ZPP v zvezi z 42. členom ZNP-1)1. Zoper takšne sklepe po izrecni določbi četrtega odstavka 298. člena ZPP ni posebne pritožbe.

1. Sodišče prve stopnje je z izpodbijanim sklepom zavrnilo ugovor nasprotne udeleženke zoper prepis zvočnega posnetka naroka - glavne obravnave z dne 1. 10. 2024.

2. Nasprotna udeleženka se zoper sklep pravočasno pritožuje. V pritožbi navaja, da sklep zavrača, da želi, da se stiki določijo kot predhodno, in sicer teden - teden ali da se hči Iris dodeli v celotno oskrbo njej. Prosi, da se obravnava ponovno razpiše, ker so v zapisu iz zvočnega posnetka povedane laži, ki jih v celoti zavrača in jim nasprotuje.

4. Po prvem odstavku 125a. člena Zakona o pravdnem postopku (ZPP), ki ga je v tem postopku uporabiti na podlagi 42. člena Zakona o nepravdnem postopku (ZNP-1), predsednik senata lahko odredi zvočno ali zvočno - slikovno snemanje celotnega naroka ali dela naroka ter o tem obvesti stranke in druge udeležence na naroku. Prepis zvočnega posnetka se izdela v petih dneh, stranka pa ima pravico do dostopa do posnetka in pravico, da v petih dneh po vročitvi prepisa posnetka ugovarja zoper morebitno nepravilnost prepisa, o ugovoru pa odloči predsednik senata brez naroka (četrti odstavek 125a. člena ZPP v zvezi z 42. členom ZNP-1).

5. Sklep sodišča prve stopnje o takšnem strankinem ugovoru spada med sklepe, ki se nanašajo na vodstvo obravnave (298. člen ZPP v zvezi z 42. členom ZNP-1)

. Zoper takšne sklepe po izrecni določbi četrtega odstavka 298. člena ZPP ni posebne pritožbe. To pa pomeni, da je po določbi tretjega odstavka 363. člena ZPP v zvezi z 42. členom ZNP-1 takšen sklep sodišča prve stopnje dovoljeno izpodbijati samo v pritožbi zoper končno odločbo. Stranka, ki z odločitvijo sodišča prve stopnje o njenem ugovoru zoper prepis zvočnega posnetka ni zadovoljna, lahko s pritožbo zoper odločbo, s katero se postopek pred sodiščem prve stopnje konča, uveljavlja, da prepis zvočnega posnetka ni pravilen in da sodišče nepravilnosti kljub njenemu ugovoru ni odpravilo.

6. Posebna pritožba zoper izpodbijani sklep sodišča prve stopnje tako ni dovoljena. Sklep sodišča prve stopnje je sicer opremljen z napačnim pravnim poukom o pritožbi, ker pa zakon stranki pravice do posebne pritožbe zoper takšen sklep ne daje, te pravice stranki tudi sodišče prve stopnje ni moglo podeliti.

7. Sodišče druge stopnje je ob obrazloženem na podlagi 1. točke 365. člena ZPP v zvezi s četrtim odstavkom 343. člena ZPP, oboje v zvezi z 42. členom ZNP-1, pritožbo nasprotne udeleženke zoper izpodbijani sklep kot nedovoljeno zavrglo.

Tako npr. tudi sklepi VSL I Cp 714/2018, VSL Cst 348/2023, VSC I Cp 193/2020, VSC I Cp 242/2021, VSM I Cp 325/2023.

Zakon o pravdnem postopku (1999) - ZPP  - člen 298, 298/4, 343, 343/4, 363, 363/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.